钦定古今图书集成/历象汇编/庶征典/第009卷 > 后汉书 > 《天文志序》
## 钦定古今图书集成/历象汇编/庶征典/第009卷 > 后汉书 > 《天文志序》

《易》曰：“天垂象，圣人则之。”庖牺氏之王天下，仰则观象
于天，俯则观法于地。观象于天，谓日月星辰；观法于
地，谓水土州分。形成于下，象见于上。故曰：天者北辰
星。合元垂耀建帝形，运机授度张百精。三阶九列，二
十七大夫，八十一元士，斗、衡、太微、摄提之属，百二十
宫，二十八宿各布列，下应十二子。天地设位，星辰之
象备矣。三皇迈化，协神醇朴，谓“五星如连珠，日月如
合璧，化由自然，民不犯慝。”至于书契之兴，五帝是作，
轩辕始受《河图》，𩰚苞授规，日月星辰之象，故星官之
书，自黄帝始。至高阳氏，使南正重司天，北正黎司地。
唐虞之时，羲仲、和仲，夏有昆吾，汤则巫咸，周之史佚、
苌弘，宋之子韦，楚之唐蔑，鲁之梓慎，郑之裨灶，魏石
申夫，齐国甘公，皆掌天文之官，仰占俯视，以佐时政。
步变擿微，通洞密至，采祸福之原，睹成败之势。秦燔
《诗》《书》以愚百姓，六经典籍，残为灰炭，星官之书，全而
不毁。故秦史书始皇之时，彗孛大角，大角以亡，有大
星与小星𩰚于宫中，是其废亡之征。至汉兴，景武之
际，司马谈、谈子迁，以世黎氏之后，为太史令。迁著《史
记》，作《天官书》。成帝时，中垒校尉刘向广《洪范》灾条，作
《五纪皇极之论》，以参往行之事。孝明帝使班固叙《汉
书》，而马续述《天文志》，今绍《汉书》作《天文志》。起王莽居
摄元年，迄孝献帝建安二十五年，二百一十五载，言
其时星辰之变，表象之应，以显天戒，明王事焉。